**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2020-2021 уку елы) 8 нче сыйныф**

**Максималь балл – 50 балл**

1. **Тәкъдим ителгән сорауларга 2-3 җөмлә белән генә җавап языгыз (25 балл).**

1. Ш.Камалның “Буранда” әсәре нинди жанрга карый? (**Хикәя**) *3 балл*

2. “Буранда” әсәрендә төп конфликтны билгеләп языгыз (**Ана һәм бала / Мостафаның эчке каршылыгы**) *3 балл*

3. “Буранда” әсәре аркылы автор нәрсә әйтергә тели? (**Бала өчен иң кадерле кеше – әни. Аналарны исән чакта зурларга, олыларга, кадерләргә кирәк, соңга калып, үкенергә мөмкин һ.б.**) *5 балл*

4. Буран образына язучы нинди мәгънәләр сала? (**Мостафаның эчке дөньясында барган уй-фикерләр дулкынын символлаштыра**) *6 балл*

5\*. Буран, җил образлары образның кайсы төренә карый? Ничек дип уйлыйсың? Аңлатып яз. (**Символик образлар, шартлы төстә яшерен мәгънәне җиткерәләр һ.б.**) *8 балл*

1. **Шигъри әсәр белән эш (25 балл).**

Әй бәһале, әй кадерле, әй гөнаһсыз яшь бала!

Рәхмәте бик киң аның, һәрдәм таян син Аллага!

Йа Ходай, күрсәт, диген, ушбу җиһанда якты юл;

Ул – рәхимле; әткәң-әнкәңнән дә күп шәфкатьле ул!

Саф әле күңлең синең, һичбер бозык уй кермәгән,

Пакь телең дә һич яраусыз сүзләр әйтеп күрмәгән.

Пакь җаның һәм пакь тәнең – барлык вөҗүдең пакь синең:

Син фәрештә валчыгысың, йөзләрең ап-ак синең!

Кыйл дога, ихлас белән тезлән дә кыйбла каршына;

Бел аны: керсез күңелдән тугъры юл бар гаршенә!

Әй бәһале, әй кадерле, әй гөнаһсыз яшь бала!

Рәхмәте бик киң аның, һәрдәм таян син Аллага! (*Г.Тукай “Таян Аллага”*).

1. Әлеге шигырьдән рифмалашып килгән сүзләрне табып языгыз (**Бала / Аллага, юл / ул, кермәгән / күрмәгән, каршына / гаршенә**). *3 балл*

2. Шигырьдә кулланылган тел-сурәтләү чараларын табып, мисалларын күрсәтеп языгыз (**эпитет, метафора, инверсия, риторик эндәш һ.б.**). *6 балл*

3. Шигырь кем исеменнән сөйләнелә? (**Лирик герой / лирик мин**) *5 балл*

4. Шигырьдә нинди хис сурәтләнә? (**Соклану**) *3 балл*

5\*. *Син фәрештә валчыгысың, йөзләрең ап-ак синең* юлларында фәрештә образына шагыйрь нинди мәгънәләр салган? Ничек дип уйлыйсың? Аңлатып яз. (**Фәрештә образы аркылы баланың күңел чисталыгын, сафлыгын, гөнаһсызлыгын җиткерә**). *8 балл*